***Монгол Улсын Их Хурлын 2012 оны хаврын ээлжит чуулганы Нийгмийн бодлого, боловсрол, соёл, шинжлэх ухааны байнгын хорооны 2012 оны 05 дугаар сарын 16-ны өдөр /Лхагва гариг/-ийн хуралдаан 11 цаг 30 минутад Төрийн ордны “В” танхимд эхлэв.***

Улсын Их Хурлын гишүүн С.Ламбаа ирц, хэлэлцэх асуудлыг танилцуулж, хуралдааныг даргалав.

*Хуралдаанд ирвэл зохих 18 гишүүнээс 10 гишүүн ирж, 55,5 хувийн ирцтэй байв. Үүнд:*

***Чөлөөтэй:*** *П.Алтангэрэл, А.Тлейхан, Х.Бадамсүрэн, Ц.Даваасүрэн, Д.Оюунхорол*

***Тасалсан:*** *Д.Очирбат, Ч.Улаан, С.Бямбацогт*

**Нэг.Цэргийн албан хаагчийн тэтгэвэр, тэтгэмжийн тухай хуульд нэмэлт, өөрчлөлт оруулах тухай хуулийн төсөл /Анхны хэлэлцүүлэг/**

Хэлэлцэж буй асуудалтай холбогдуулан Нийгмийн хамгаалал, хөдөлмөрийн яамны Стратеги, төлөвлөлтийн газрын дарга Н.Аюуш, Стратеги, төлөвлөлтийн газрын орлогч дарга Б.Нямдаваа, Үндэсний тагнуулын системийн хуулийн мэргэжилтэн н.Түвшинтөгс, Хил,хамгаалах ерөнхий газрын Хүний нөөцийн газрын дарга н.Гантөмөр, ШШЕГ-ын Захиргааны газрын дарга А.Пүрэвсүрэн, Хууль зүйн бодлогын газрын мэргэжилтэн Ч.Дондогмаа, Улсын Их Хурлын Тамгын газрын Эрх зүй, хууль тогтоомжийн хэлтсийн зөвлөх М.Элбэгдорж Нийгмийн бодлого, боловсрол, соёл, шинжлэх ухааны байнгын хорооны зөвлөх Л.Лхагвасүрэн, референт П.Тогоо, Р.Болормаа нар байлцав.

Хуулийн төслийг анхны хэлэлцүүлэгт бэлтгэсэн талаар ажлын хэсгийн санал, дүгнэлтийг Улсын Их Хурлын гишүүн Д.Дондог танилцуулав.

Танилцуулгатай холбогдуулан Улсын Их Хурлын гишүүн Д.Ганхуяг, Д.Дондог нарын асуусан асуултад ажлын хэсгээс Н.Аюуш, Б.Нямдаваа нар хариулж, нэмэлт тайлбар хийв.

Улсын Их Хурлын гишүүн С.Эрдэнэ, Д.Дондог нар санал хэлэв.

Уг асуудлын дахин нягталж оруулж ирэх нь зүйтэй гэж үзэв.

**Хоёр. Ажилласан жил, тэтгэврийн даатгалын шимтгэлийг нөхөн тооцох тухай хуулийн төслийн ажлын хэсэг байгуулах тухай**

Улсын Их Хурлын гишүүн С.Эрдэнэ хуулийн төслийн ажлын хэсэгт Улсын Их Хурлын гишүүн Д.Батбаяр, Л.Гүндалай, Г.Баярсайхан, С.Ламбаа, Д.Арвин, Д.Одбаяр нарын оролцуулж, байгуулах нь зүйтэй гэсэн санал хэлэв.

**Хуралдаан 12.00 цагт өндөрлөв.**

**Тэмдэглэлтэй танилцсан:**

НИЙГМИЙН БОДЛОГО, БОЛОВСРОЛ, СОЁЛ,

ШИНЖЛЭХ УХААНЫ БАЙНГЫН ХОРООНЫ

ДАРГА А.ТЛЕЙХАН

**Тэмдэглэл хөтөлсөн:**

ХУРАЛДААНЫ ТЭМДЭГЛЭЛ

ХӨТЛӨГЧ Д.ЦЭНДСҮРЭН

**УЛСЫН ИХ ХУРЛЫН НИЙГМИЙН БОДЛОГО, БОЛОВСРОЛ, СОЁЛ,**

**ШИНЖЛЭХ УХААНЫ БАЙНГЫН ХОРООНЫ 2012 ОНЫ 05 ДУГААР САРЫН**

**16-НЫ ӨДРИЙН ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

**С.Ламбаа**: Ирц 10 гишүүн болж байна. Байнгын хорооны хурлыг нээснийг мэдэгдье.

Хэлэлцэх асуудлаа танилцуулъя. Өнөөдрийн Байнгын хорооны хурлаар хоёр асуудал хэлэлцэнэ.

Нэгдүгээрт, Цэргийн албан хаагчийн тэтгэвэр, тэтгэмжийн тухай хуульд нэмэлт, өөрчлөлт оруулах тухай хуулийн төсөл, Улсын Их Хурлын гишүүн Д.Ганхуяг, Г.Баярсайхан, Д.Тэрбишдагва, С.Эрдэнэ, Ц.Батбаяр нараас өргөн мэдүүлсэн, энэ хуулийн анхны хэлэлцүүлэг. Хоёрдугаарт, Ажилласан жил, тэтгэврийн даатгалын шимтгэлийг нөхөн тооцох тухай хуулийн төсөл. Улсын Их Хурлын гишүүн Эрдэнэ, З.Энхболд, Д.Ганхуяг, Ш.Сайхансамбуу, Б.Бат-Эрдэнэ, Д.Одхүү, Г.Баярсайхан нараас өргөн мэдүүлсэн хуулийн ажлын хэсэг байгуулах тухай асуудлыг хэлэлцэнэ.

Хэлэлцэх асуудлаа баталлаа.

**Нэг.Цэргийн албан хаагчийн тэтгэвэр, тэтгэмжийн тухай хуульд нэмэлт, өөрчлөлт оруулах тухай хуулийн төсөл /Анхны хэлэлцүүлэг/**

Ажлын хэсгийн ахлагч Улсын Их Хурлын гишүүн Дондог анхны хэлэлцүүлэгт бэлтгэсэн талаар танилцуулга хийнэ.

**Д.Дондог**: Цэргийн албан хаагчдын тэтгэвэр, тэтгэмжийн тухай хуульд нэмэлт, өөрчлөлт оруулах тухай хуулийн ажлын хэсэг хэлэлцэх эсэхийг шийдсэнээс хойш 4 удаа нэлээн өргөн бүрэлдэхүүнтэй хуралдсан. З удаагийн бүрэлдэхүүнтэй хуралдаан бол Нийгмийн хамгааллын яам, мөн гишүүд, цэргийн харъяалалтай яамдын удирдах байгууллагуудын энэ асуудал хариуцсан хүмүүс оролцсон. Нөгөө талаас санал гаргасан иргэд, ахмад настнууд оролцсон ийм бүрэлдэхүүнтэйгээр З удаа хийсэн.

Бид 10 гаруй хүмүүс нийлж хуралдсан. Тэр байдлыг ерөнхийдөө З-4 удаагийн хурлаар хэлэлцсэн асуудлыг товч танилцуулъя.

Хуулийг өргөн барьсан гишүүдийг мэдэж байгаа. Хэлэлэцэх эсэхийг шийдсэн байгаа. Хууль санаачлагчид цэргийн албан хаагчийн тэтгэвэр, тэтгэмжийн тухай хуулийн 2000 оноос өмнө тэтгэвэрт гарсан цэргийн албан хаагчдад 19.1, 19.2 дахь хэсэг адил үйлчилнэ гэсэн 19.8 дахь шинээр нэмэх төслийг боловсруулсан байгаа юм.

Улсын Их Хурал 1994 оны 6 сарын 13-ны өдөр баталсан цэргийн албан хаагчийн тэтгэвэр тэтгэмжийн тухай хуулийн 19 дүгээр зүйлд цэргийн албан хаагч эрэгтэй 25-аас доошгүй, эмэгтэй 20-иос доошгүй жил ажилласан жил алба хаагаад цэргийн алба хаасны тэтгэвэрт гарахад тэдний ажиллаж байсан нөхцөл, ажлын үр дүн, амьдралын нөхцөл байдлыг харгалзан 18-аас 36 сарын цалинтай тэнцэх хэмжээний тэтгэмжийг нэг удаа олгоно гэж заасны дагуу уг тэтгэмжийг цэргийн албан хаагчийг тэтгэвэрт гарахад нь олгож байсан байна.

Дээрх хуульд нэмэлт, өөрчлөлт оруулснаар 2010 оны 7 дугаар сарын 2-ны өдрөөс УИХ-ын нэгдсэн хуралдаанд хэлэлцэж, хуралдаанд оролцсон гишүүдийн 84,4 хувийн саналаар баталсан.

Энэ хуулиар цэргийн албан хаагчийн тэтгэвэр тэтгэмжийн хуулийн 19 дүгээр зүйлийн нэг удаагийн тэтгэмжийн хэмжээг дор дурдсанаар өөрчлөн найруулсан.

19 дүгээр зүйл. Нэг удаагийн тэтгэмжийн хэмжээ

1.Цэргийн албан хаагч эрэгтэй 25-аас доошгүй, эмэгтэй 20-иос доошгүй жил алба хаагаад цэргийн алба хаасны тэтгэвэрт гарахад түүнд 36 сарын цалинтай тэнцэх хэмжээний тэтгэмжийг нэг удаа олгоно.

2.Цэргийн албан хаагч орон тоо, зохион байгуулалтын өөрчлөлт, биеийн эрүүл мэндээр түүнчлэн цэргийн албан хаагч алба хаах, нас хэтэрч халагдвал 18 сарын цалинтай тэнцэх хэмжээний тэтгэмжийг нэг удаа олгоно гэсэн заалтууд шинээр орсон.

Мөн дээрх нэр бүхий гишүүдийн санаачлан боловсруулсан, УИХ-д өргөн мэдүүлсэн хуулийн нэмэлт, өөрчлөлтөд төслийн зохицуулалтад давхардсан уг асуудлыг одоо хүчин төгөлдөр мөрдөж байгаа цэргийн албан хаагчийн тэтгэвэр тэтгэмжийн тухай хуулиар зохицуулан хэрэгжүүлж байгаа.

2011 оны 11 дүгээр сарын 22-ны өдөр Байнгын хорооны ажлын хэсэг Нийгмийн хамгаалал, хөдөлмөрийн яам, Хууль зүй, дотоод хэргийн яам, Хилийн цэргийн ерөнхий газар, Онцгой байдлын ерөнхий газар, ШШБЕГ-ын төлөөлөгчдийг байлцуулан хуралдаж, холбогдох судалгаа танилцуулгыг гаргаж авсан. Энэ дээр бүх хүмүүсийн тэтгэврийн насны хүмүүсийг мөнгө авсан, аваагүйгээр судалгаануудыг авчирч үзсэн. Ингээд бүгд авсан байна гэсэн танилцуулга хийгдсэн.

Ажлын хэсгийн хуралдаан дээр Монгол Улсын Үндэсний аюулгүй байдлын төлөөлөл, төрийн бус байгууллагын хүмүүсийн ярьж байгаа хүсэлт нь УИХ-ын гишүүдийн өргөн барьсан хуулийн үзэл баримтлалаас ондоо байсан бөгөөд одоо авч байгаа тэтгэвэр нь ялгаатай байгаа тухай, Цэргийн тэтгэвэр тогтоолгосон боловч 60 нас хүрээгүй болохоор ахмад настан гэж үзэхгүй байгаа тухай, 18-36 сарын нэг удаагийн тэтгэмж авахдаа зарим нь их, зарим нь бага авч байгаа тухай, Нийгмийн хамгааллын аливаа асуудлуудаар дэмжлэг байхгүй тухай ярьсан. Тухайлбал бид цэргийн тэтгэвэр тогтоолгоод 60 хүрээгүй тэтгэвэрт гарсан байхад биднийг ахмад настны цуглаанд зарлаж оролцуулдаггүй гэсэн асуудал тавьсан. Мөн Налайхад байдаг ахмад настнуудын дунд бидэнд оффисын барилга барьж өг, тэнд бид чөлөөт цагаа өнгөрүүлж байх шаардлагатай байна гэсэн асуудлууд тавьсан.

Энэ гишүүдээс өргөн барьсан хуультай холбогдуулаад 18 болон 36 сарын цалинтай тэнцэх хэмжээний тэтгэмжийг нэг удаа олгох заалтад хамрагдахгүй байгаа иргэн байхгүй, бид нар мөнгөө авчихсан гэдэг тайлбарыг хэлсэн байгаа.

Мөн дээрх төрийн бус байгууллагын зүгээс 18 болон 36 сарын тэтгэмжид хамрагдаагү төрийн албан хаагчдын мэдээллийг Байнгын хороонд албан бичгээр явуулахаар болсон боловч өдий хүртэл ирээгүй байна. Байнгын хорооноос удаа дараа Золжаргал, Дашзэвэг нартай холбогдох асуухад, цэргийн албан хаагчийн тэтгэвэр, тэтгэмжийн тухай хуульд хамрагдаагүй үлдсэн нэг ч иргэн байхгүй байна гэсэн хариу өгсөн байгаа.

Мөн 2012 оны 4 сарын 17-ны өдөр ажлын хэсгийн ахлагч УИХ-ын гишүүн миний нэр дээр БХЯ, Зэвсэгт хүчний Жанжин штаб, Цагдаагийн байгууллага, Тагнуулын ерөнхий газар, Хил хамгаалах байгууллага, ШШГБ, Онцгой байдал, Ахмадын хорооны дарга нар 7 ахмадуудаас 2000 оноос өмнө цэргийн тодотголтой тэтгэвэрт гарсан иргэдийг 2010 оны 7 сарын 2-ны өдөр батлагдсан Цэргийн албан хаагчийн тэтгэвэрт, тэтгэмжийн тухай хуульд заасан нэг удаагийн 36 сарын цалинтай тэнцэх хэмжээний тусламжид хамруулах асуудлаар дахиад хүсэлт ирүүлсэн. Тэгээд өчигдөр дахин хуралдсан.

Саяны өргөн бариад байгаа хуулийн төсөл энэ заалтуудтай холбоогүй юм байна гэж ойлгож байна. Хуулийн үзэл баримтлалтай холбоотой асуудлаар нэмэлт, өөрчлөлт оруулахаар бид нар дахин хуулийн төсөл өргөн барих нь зүйтэй юм гэсэн санал дээр ойлголцсон.

Дараагийн хууль санаачлах бол 2-3 зүйл анхаараач гэсэн байгаа. Ахмад дайчдаас ирүүлсэн хүсэлтийн дагуу 2008 онд олгосон нэг сая төгрөгийн нэг удаагийн буцалтгүй тусламж бол цэргийн албан хаагчийн тэтгэвэр тэтгэмжийн тухай хуулийн 19 дүгээр зүйлд заасан 18-36 сарын тэтгэмжийн хооронд зөрүүг олгох асуудал хөндөгдөх бол одоо гишүүдээс өргөн барьсан хуулиар зохицуулах боломжгүй. Тооцоо судалгаа хийсний үндсэн дээр дахин хууль санаачилж, Засгийн газраас санал авсны үндсэн дээр хэлэлцүүлэх нь зүйтэй гэдэг дээр ойлголцсон.

Хоёр дахь нь, цэргийн албан хаагчийн тэтгэвэр, тэтгэмжийн тухай хуулийн 6.4 дэх хэсэг хэрэгжихгүй байгаа бөгөөд тухайн заалтад нэмэлт, өөрчлөлт оруулах хуулийн төсөл санаачлах шаардлагатай байна гэсэн ийм хоёр зүйлийг ярилцаж, ойлголцож ажилласан.

Өчигдрийн хуралдаан дээр Тэрбишдагва, Батбаяр гишүүд орж ирээд, Тэрбишдагва гишүүн бол надад хэлэх үг алга гээд явсан. Батбаяр гишүүн бол би санаачлагчийн хувьд ойлголоо. Хуулиа татаж аваад дахиад хууль өргөн барих нь зүйтэй юм байна гэж ярьсан байгаа.

Өнөөдөр би бусад гишүүдтэй нь уулзъя гэсэн заримтай нь уулзаж чадсангүй. Миний бодол бол мэргэжлийн байгууллагуудын энэ тайлбар тавьж байгаа улсуудын саналыг сонсоод, боломжтой гэвэл хэлэлцээд явах нь зүйтэй гэж бодож байна. Хэлэлцээд гаргасан байхад тавиад байгаа асуудал нь шийдэгдэхгүй гэсэн ийм л дүгнэлт гарчихаад байгаа учраас яадаг юм бол гэсэн би эргэлзээд байгаа. Ярьж байгаад олонхийн саналаар нэг тийш нь болгоод явах нь зөв байх гэж бодож байна. Миний хувьд Байнгын хороонд дүгнэлтээ танилцуулж дууслаа. Анхаарал тавьсанд баярлалаа.

**С.Ламбаа**: Тэгээд ажлын хэсгээс жишээлбэл энэ хуулийг бичсэн юман дотор чинь хуулиар зохицуулах боломжгүй гэчихээд ийм зөрүүг олгох асуудал хөндөх ёстой юм гэсэн байх юм. Тэр зөрүүг нь олгох тухай ажлын хэсгийн санал оруулж ирж болохгүй байгаа юм уу? энэ хууль дээрээ.

**Д.Дондог**: Одоогийн энэ хуулиар тэр зөрүү юу байхав? 1 сая төгрөг урьд нь нэг удаа авсан байгаа.

**С.Ламбаа**: Дахиад хууль санаачилж оруулахгүй бол болохгүй гээд бичсэн байна.

**Д.Дондог**: Одоогийн тэтгэвэрт гарч байгаа цэргийн албан хаагчид Төрийн албаны хуулийн дагуу үндсэндээ 10 гаруй сая төгрөг аваад гарлаа. Тийм хэмжээний мөнгө авна гэсэн асуудал тавьж байгаа юм. Тэр үеийн мөнгөний үнэ ханш, одоогийн мөнгөний үнэ ханш, тэр шинэ гарсан хууль нь одоогийн хууль чинь эргэж үйлчлэхгүй байгааг тооцохоор зайлшгүй дахиж хууль өргөн барьж хэлэлцүүлэхгүй бол үүний зөрүү юм шиг олгож болохгүй юм билээ.

**С.Ламбаа**: Ойлголоо.

**Д.Ганхуяг**: Энэ хуулийн заалт 1994 оны 6 сарын 13-ны өдөр батлагдсан Цэргийн албан хаагчийн тэтгэвэр, тэтгэмжийн тухай хуулийн 19 дүгээр зүйлд 1 гээд байгаа. Энэ заалт 94 онд энэ хуулийн шинэчилсэн найруулгын төсөл батлагдах үед энэ хуулийн заалт байсан уу? дараа нь нэмэгдсэн юм биш үү гэсэн ийм ойлголттой явсан би. Үүнийг асууя.

Ажлын хэсэг холбогдох хүмүүстэй нэлээн уулзжээ. УИХ-ын гишүүдэд хууль санаачлах хүсэлтийг тавихдаа бид нар андуурсан байна гэдэг ч юм уу? эсхүл тийм байдлаар гарын үсгээ бидэнд өгөхгүй бол бид өөрсдөө хүнд байдалд орж байгаа юм.

Дондог гишүүн та энд нэг адилхан юм яриад байх юм. Танд 4 сарын 17-ны өдөр Зэвсэгт хүчин, Цагдаа, Ахмадын хороо энэ хүмүүс 2000 оноос өмнө цэргийн тодотголтой тэтгэвэрт гарсан иргэдийг 2010 оны 7 дугаар сарын 2-ны өдөр батлагдсан цэргийн албан хаагчийн тэтгэвэр, тэтгэмжийн тухай хуульд заасан нэг удаагийн 36 сарын цалинтай тэнцэх хэмжээний тусламжид хамруулах асуудлаар хүсэлт ирүүлсэн байна гэж. Энэ чинь зарчмын хувьд ялгаагүй асуудал шүү дээ. Энэ яагаад ийм байдалтай байна вэ?

Тэтгэмж, буцалтгүй тусламж хоёр бол миний үзсэнээр бол өөр ойлгоц байдаг. 2008 онд 1 сая төгрөг олгохдоо бид улс орны эдийн засаг гайгүй байна, нэг удаагийн буцалтгүй тусламж олгоё гээд. Буцалтгүй тусламж бол нэг их айхтар шалгуур байхгүй. Тэтгэвэр, тэтгэмж бол авч байсан цалин, хийж байсан ажил энэ бүхэнтэй үндэслэгдэн тогтоогддог асуудал. Тийм учраас нэг сая төгрөгийн буцалтгүй тусламжтай хутгаж холиод байх ямар ч асуудал байхгүй. Тэнд бид өөрөөр хэлбэл 20 жил, 25 жил ажилласан гэсэн ямар нэгэн шалгуур үзүүлэлт тавиагүй. Үүнийгээ сайн ялгаж ойлгож байна уу гэсэн иймэрхүү зүйлүүдийг тодруулъя.

**С.Ламбаа**: Ажлын хэсгийн бүрэлдэхүүнийг танилцуулъя. Аюуш-Нийгмийн хамгаалал, хөдөлмөрийн яамны Стратеги, төлөвлөлтийн газрын дарга, Нямдаваа- Стратеги, төлөвлөлтийн газрын орлогч дарга, Түвшинтөгс- Үндэсний тагнуулын системийн хуулийн мэргэжилтэн, Гантөмөр- Хил,хамгаалах ерөнхий газрын Хүний нөөцийн газрын дарга, Пүрэвсүрэн-ШШЕГ-ын Захиргааны газрын дарга, Дондогмаа- Хууль зүйн бодлогын газрын мэргэжилтэн, Тамгын газрын хуулийн зөвлөх Элбэгдорж нар оролцож байна.

**Б**.**Нямдаваа**: Сая Дондог гишүүний хэлснээр ажлын хэсгийн хурал болоход гурвууланд би ирж суусан. Тэгээд сая Ганхуяг гишүүний хэлж байгаагаар тавьж байгаа асуудлаар гишүүдэд өргөдөл гаргахдаа бид нар огт аваагүй гэж тавиад байдаг. Сая З удаагийн ажлын хэсгийн хурал хуралдахад энэ өргөдөл гаргасан ахмадын холбооныхон бүгд өөрсдөө ирсэн юм. Өөрсдөө ирээд, бид нар авсан юм байна. 1995 оноос өмнө тэтгэвэрт гарсан ахмадуудад нэг сая төгрөгийг УИХ-ын тогтоолоор 2007 онд олгосон. Үүнийг олгоход 1993 оны 7 сарын 17-ны Ерөнхийлөгчийн зарлиг гарсан юм билээ, нэг удаа тэтгэмж олгох.

Тэгээд өчигдөр ажлын хэсэг хуралдаад 4 сарын 17-нд дахиад хүсэлт гаргасан ахмадууд суугаад ярьсан. Тэгсэн тэр хүмүүс сүүлдээ юу гэж хэлж байна вэ гэхээр өнөөдрийн авч байгаа 16-30 сая төгрөг бидэнд нэг удаа өгсөн 1 сая төгрөг хоёр чинь шударга ёсонд нийцэхгүй байна гэж хэлж байгаа юм. Тэгэхээр хууль 1995 оны 1 сарын 1-нээс эхлээд мөрдөгдсөн. Түүнээс цааш 18-36 сарын цалинтай тэнцэх тэтгэмжийг авч байсан. 1995 оноос өмнөх нь 2007 онд нэг сая төгрөг чинь одоо 2012 оны 16-30 орчим сая төгрөг авч байгаа бол энэ шударга бишээ гэж хэлж байгаа юм. Тэгэхээр бид нарын зүгээс юу гэж тайлбарлаж байна вэ гэхээр, цэргийн тэтгэвэр авч байгаа ахмадуудын тэтгэврийн асуудал дээр маш их олон зүйлийг УИХ-ын бүрэн эрхийн хугацаанд шийдсэн байгаа гэдгийг би хэлж танилцуулсан. Дээрээс нь 1995 онд 18-36 сарын цалинтай тэнцэх тэтгэмж авсан ахмадуудын тухайн үед авч байсан цалинтай тэнцэх тэтгэмж нь 1 сая төгрөг хүрэхгүй байгаа юм. Тэгэхээр 1995 оноос өмнөхөд нь саяны хэлж байгаа зөрүүг олгоно гэвэл 1995 оноос хойш тэтгэвэрт гарсан ахмадад өнөөдрийн дахиад 2012 онтой барьцана гэдэг хэзээ ч дуусахгүй асуудал болж байгаа юм.

**С.Ламбаа**: Ойлголоо.

**Д.Дондог**: Сүүлд ирсэн ахмадуудын хувьд ингэж хандсан байгаа юм. 36 сарын цалинтай тэнцэх хэмжээний буцалтгүй тусламжийг хүсэн хүлээсээр төр, засаг маань биднийг алагчлан үзэхгүй гэдэгт итгэж байна гээд ерөөсөө үүнийг хэлсэн байгаа юм.

Үүнийг нь өчигдөр ярилцаад байсан чинь сүүлдээ өөрснөө авсаан, бид нар авсан. Саяны Нямдаваагийн хэлдгээр энэ өгөөд байгаа мөнгөнүүд чинь одоогийн тэтгэвэрт гарч байгаа улсын мөнгөтэй харьцуулахаар зэрэг бага байна. Тэгвэл бидэнд хоёр өрөө орон сууц өгөх шийдвэр гаргаж өг гэсэн юм ярьж байна билээ. Тэтгэвэр, тэтгэмжийн юм маань сүүлдээ орон сууц болж хувирах, түрүү үеийн гарсан улсуудын, одоо гарч байгаа улсуудын зөрүүг авъя гэсэн санал тавьж байгаа юм. Түүнийг нь энэ хуулиар хэлэлцээд явчих гэхээр шийдэгдэхгүй юм байна гэж үзээд дахин хууль өргөн барих ёстой юм байна гэж ойлголцсон.

**С.Эрдэнэ**: Одоо энд эцэс, төгсгөлгүй нэг нь асуугаад, нэг нь хариулаад цаг үрээд баймааргүй байна. Би ямар саналтай байна вэ гэхээр надад асуух юм алга. Нэгэнт ажлын хэсэг байгаа учраас анхны хэлэлцүүлэг хийхийг хуралдаанаар дэмжээд тэгээд ажлын хэсэгт энэ асуудлыг тодруулж шийдвэрлэх үүргийг өгөөд хууль санаачлагч, ажлын хэсгүүд хамтраад холбогдох байгууллагуудыг дахиж дуудаж ирүүлээд үүнийг ажлын хэсэг дээр нь шийдэх хэрэгтэй гэсэн саналтай байна.

Эдгээр улсуудыг дуудаж ирүүлээд, ажлын хэсэг, хууль санаачлагч нар хамтарч хуралдаж дараагийн Байнгын хорооны хуралдаанд асуудал оруулж ирэх нь зүйтэй юм гэсэн саналтай байна.

**С.Ламбаа**: Энэ чинь анхны хэлэлцүүлэг. Миний санал бол ажлын хэсгийг дахиж хууль санаачлагч нартай тэр улсууд дахиж уулзаад оруулж ир гээд орхичих хэрэгтэй байна.

**С.Эрдэнэ**: Ажлын хэсэг, энэ хууль санаачлагч нар дахиж уулзаад, тэгээд Байнгын хороонд асуудлаа оруулж ирье.

**С.Ламбаа**: Маш их зөрчилтэй их сонин юм болчих гээд. Ганхуяг гишүүнийг байлгаж байгаад, Дондог гишүүн тэр улсуудыг уулзуулах ёстой. Тэгэхгүй бол хууль санаачлагчийн эрхэнд халдчих гээд байна.

**Д.Дондог**: Өчигдөр хууль санаачлагчдын төлөөлөл байсан юм. Хоёр хүн байсан. Ганхуяг гишүүн Байнгын хорооны хурал давхцаад орж ирж чадаагүй. Өчигдөр бүх төлөөллийн улсууд орж хуралдсан. Эхний ирсэн төрийн бус байгууллагын З хүнийг урихаар бид нар ойлгосон, одоо очиж амжихгүй, ерөнхийдөө байшингийн асуудал тавьсан гэсэн асуудлаар ирэхгүй байгаа юм, нөгөө улсууд нь. Сүүлийн өргөн барьсан улсууд өчигдөр ирээд ойлголоо, наадах чинь шинэ хууль барихгүй бол бид нарын тавьж байгаа асуудал шийдэгдэхгүй юм байна гэж. Бид нар дахиад хуралдсан ч гэсэн энэ дүгнэлт эргээд гарна.

**С.Ламбаа**: Тэгээд Ганхуяг гишүүн л ойлгочихвол энэ хууль дахин өөр хууль санаачилж оруулж ирэхээр болж, энэ татан авагдах тухай асуудал яригдана.

**Д.Дондог**: Дараагийн нэг асуудал, өчигдөр би З дахиа нөгөө байгууллагын улсуудыг дуудаж байгаа юм. Эртүүд бид нар ойлголцсоон гээд дахин дахин хуралдаад байх шаардлага байна уу гээд нөгөө ирсэн улсууд маань ингээд байгаа юм.

**С.Ламбаа**: Таныг ойлгож байна. Би ганцхан Ганхуяг гишүүний хууль санаачлагч өөрөө энэ дээр татахгүй гэвэл, нөгөө Батбаяр нь татъя гээд ойлголцлоо гэхэд Ганхуяг гишүүн татахгүй гэж байгаа тохиолдолд би өнөөдөр Байнгын хорооны хурлаас буцаагаад та Ганхуяг гишүүнтэй ажлын хэсэг уулзаад учраа олоод дахиад Байнгын хорооны хурлаар оруул гэж хэлж байна. Тэгээд энэ асуудлыг хойшлууллаа.

**Д.Ганхуяг**: Ойлголцлоо. Нэг удаагийн тэтгэмж гэдгийг та бүхэн маань нөгөө сая төгрөг гэж ойлгоод байна уу? эсхүл түүнээс тусдаа авчихсан гэж ойлгоод байна уу? тэр хоёрын л асуудал байгаад байгаа юм.

Сая төгрөг бол буцалтгүй тусламж гээд олгосон шүү дээ.

**Н**.**Аюуш**: Ганхуяг гишүүний асуултад хариулахад сая төгрөгний асуудал бол 1995 оноос өмнө тэтгэвэрт гарсан цэргийн албан хаагчдынх, энэ 18,36 сарын тэтгэмж байхгүй байх үед цэргийн алба хаасны тэтгэвэр авч тогтоолгосон хүмүүст олгосон тэтгэмж. Тэгэхээр энэ чинь 20 жил ажилласан эмэгтэй, 25 жил ажилласан эрэгтэй цэргийн тэтгэвэр тогтоолгоно гэсэн тэр нөхцөлөөрөө тэтгэвэрт гарсан хүмүүст олгосон учраас нөхцөл бол адилхан тавигдсан гэж ойлгож болно.

Үүнийг олгохдоо нэг удаагийн тэтгэмжийг нөхөж олгож байгаа биш, тусламж нэртэй олгосон байгаа. Үндсэндээ хуулийг буцааж хэрэглэх нэг арга л гэсэн үг. 1995-2000 онд цэргийн албанаас тэтгэвэрт гарч байсан хүмүүсийн нэг удаагийн тэтгэмжийг анги,нэгтгэлээр нь олгож байсан практиктай. Анги, нэгтгэлээсээ авч байсан учраас эд нар улсын төсвөөс олгож байсан тэтгэмжид хамрагдаагүй гэж үздэг ойлголтын зөрүү байгаа юм. Нэг удаагийн тэтгэмж гэдэг ойлголт хуулиараа явж байгаа. Тэр буцалтгүй тусламж гэдэг бол энэ тэтгэмжид хамрагдах хууль, эрх зүйн үндэслэлгүй тэр хүмүүст л олгосон арга хэмжээ гэж ойлгож болно.

**С.Ламбаа**: Би энэ нэг сая төгрөг олгоход Байнгын хорооны дарга байсан, ажлын хэсэг ахалсан. Үүнийг сайн ойлгож байгаа. Яг Аюушийн хэлж байгаагаар орж ирсэн баахан хүмүүсийн гомдлыг тайлах зорилгоор шууд хийгээд хаачихсан эд шүү дээ, нэг сая төгрөг өгөөд. Үүнтэй холбогдуулаад багш, эмч хоёр орж ирээд зогссон юм. Тийм учраас энэ бол их ойлгомжтой.

Ингээд энэ асуудлаа энэ чигээр нь шийдээд.

**Д.Ганхуяг**: БХЯ, Хилийн цэргийг чирэгдүүлэлгүйгээр цөмөөрөө сайн ярилцвал гарц байгаа л юм шиг харагдаж байна.

**С.Ламбаа**: Би бол гарц нь зөрүүтэй тухай асуудал байгаа юм байна гэж ойлголоо. Түүнийгээ сайн яриад ороод ир.

**Д.Дондог**: Одоо энэ өргөн барьсан хуулиар тэр зөрүүний асуудлыг шийдэж болох уу? түүнийг л хэлээд өгчих. Болно гэвэл бид нар үргэлжлүүлээд яриад явмаар байна. Болохгүй гэвэл цаг алдаж байхаар, дараагийнх нь юмыг санаачилж оруулах болох.

**Н.Аюуш**: Зөрүүний асуудал өөр асуудал. Зөрүүний асуудал бол тэр тэтгэмжээ аваагүй хүмүүс өнөөдөр авах гэж байгаа бол ялгааны ханшаар өгөх үү гэдэг асуудлыг ярьж болно.Гэтэл нэгэнтээ авчихсан, тухайн үеийнхээ худалдан авах чадвартай мөнгөөр тэтгэмжээ авчихсан хүмүүст одоо дахиж зөрүүг нь индексжүүлж олгоно гэдэг асуудал угаасаа онол, практикийн хувьд боломжгүй зүйл.

**Д.Ганхуяг**: 19 дүгээр зүйлийн өөрчлөлтөөр явах асуудал харагдаж байна. Тэгэхдээ ярьж байгаад болъё. Бусад юм руу орох боломжгүй. Зөрүү бол бүх улс орон даяар хөндөгдөх асуудал, нэлээн хүнд асуудал. Баялгаас амьдралаа авч явдаг, хангамжаа эдэлдэг, цалингаа авдаг улсуудыг дэмжвэл энэ улс орон дампуурчих гээд байна. Байран дээр бодохгүй бол болохоо байчихаж.

**С.Ламбаа**: Хоёрдугаар асуудалд оръё.

**Хоёр. Ажилласан жил, тэтгэврийн даатгалын шимтгэлийг нөхөн тооцох тухай хуулийн төсөл**

Энэ хуулийн төслийг өнгөрсөн 5 дахь өдрийн УИХ-ын чуулганаар хэлэлцэх эсэх асуудлыг шийдсэн. Тийм учраас өнөөдөр би шууд ажлын хэсэг байгуулж батлаад энэ асуудал дуусна. Тэр ажлын хэсэг нь өнөө маргаашийн дотор хуралдаад дахиад саналаа оруулж ирээд батлуулах тухай, нэгдсэн дүгнэлт нь гарчихсан байна.

Ажлын хэсгийг Баярсайхан гишүүнээр ахлуулаад, Дондог гишүүн ороод.

**С.Эрдэнэ**: Ажлын хэсгийг би Ламбаа гишүүнээр өөрөөр нь ахлуулаад, тэгээд Дондог гишүүнийг оруулъя гэсэн саналтай байна. Д.Батбаяр, Гүндалай, Ц.Баярсайхан, Ламбаа, Арвин гишүүнийг оруулъя.

**С.Ламбаа**: Д.Батбаяр, Гүндалай, Баярсайхан, Ламбаа, Арвин, Одбаяр гишүүдийг оруулъя.

Хуралдаан 12.00 цагт өндөрлөв.

Соронзон хальснаас буулгасан:

ХУРАЛДААНЫ ТЭМДЭГЛЭЛ

ХӨТЛӨГЧ: Д.ЦЭНДСҮРЭН